蔡襄
至和杂书五首·八月二日
浓云瞥过双凤飞，清颜照射朝日辉。
画船南畔烟成阵，鲜荷掩护仙铢衣。
凝魂杳眇不知处，酒醺香破惊新知。
一声入耳醉人骨，天容牢落星点稀。
海山万里风涛外，扶桑未老成春丝。
春丝不断萦成结，玉环宛转无穷时。
晓帘半上香飘穗，笑指冰壶凝远泪。
秦楼后夜鏁孤鸾，秋风不动乌龙睡。
愿将琼树隔花看，一一花房暗相值。
浊水芙渠天际云，长时倚望清江滨。
迎来未语送归速，暮山紫翠空含嚬。
劝君美酒千万寿，情如芳草年年新。